洞庭驛樓雪夜讌集奉贈前湘州張員外
作者：李羣玉
朝代：唐

paragraphs: 昔與張湘州，閑登岳陽樓。
目窮衡巫表，興盡荆吳秋。
擲筆落郢曲，巴人不能酬。
是時簪裾會，景物窮冥搜。
誤忝玳筵秀，得陪文苑遊。
幾篇雲楣上，風雨沈銀鉤。
□□□□□，□□□滄洲。
童兒待郭伋，竹馬空遲留。
路指雲漢津，誰能吟四愁。
銀壺傲海雪，青管羅名謳。
賤子迹未安，謀身拙如鳩。
分隨煙霞老，豈有風雲求。
不逐萬物化，但貽知己羞。
方窮立命說，戰勝心悠悠。
不然蹲會稽，鉤下三五牛。
所期波濤助，燀赫呈吞舟。